Jøsijcam Jesús maṉ Galilea majris cyøtuꞌmøṉ.
Jic mar ñøyipøꞌstiqueꞌt Tiberias.
Y vøti pøꞌnis maṉ pyaꞌtyaj Jesús porque isyaju jujche chøcpanaꞌṉ milagroꞌajcuy vaꞌcø yac tzocyaj caꞌetaꞌmbø.
Y Jesús quiꞌm loma chøquicøsi y jiṉ poꞌcsyaju ñøtuṉdøvøjiꞌṉ.
Y nømnaꞌṉ tyomeꞌaj Israel pøꞌnis syøṉdaꞌm ñøyipøꞌis pascua søṉ.
Jesús quendeꞌnu y is vøti pøn nø cyønuꞌcyajupøꞌis.
Entonces Jesusis ñøjay Felipe:
―¿Jut maṉba ndø juñdyam cuꞌtcuy vaꞌcø ndø nøcuꞌtyaj vøti pøn nømiñajupø?
Jetse ñøjayu a ver tinaꞌṉ chamba Felipeꞌis,
porque ñeꞌc Jesusis quiꞌpsminu que ti maṉba chøqui.
Felipeꞌis ꞌyaṉdzoṉu ñøjayu:
―Sone mil pesoꞌombø tuminjiꞌṉ vaꞌcø ndø ⁿjujyay paṉ jiꞌn ma cyopaꞌtyaj pøndaꞌm,
usytaꞌm usytyaꞌm vaꞌcø cyøꞌsyaj tumdum pøꞌnis.
Pero ijtunaꞌṉ jen tum Andrés,
Jesusis ñøtuṉdøvøqueꞌt y Simóṉ Pedroꞌis tyøvø.
Jeꞌis ñøjay Jesús:
―Yøc ijtu tum ṉgaꞌe ñøꞌijtupøꞌis mosay paṉ cebadapø y metzcuy coque,
pero jet jiꞌndyet ni tiyø para vøti pøngøtoya.
Entonces Jesusis ñøjayu:
―Yac poꞌcsquecyaj vøti pøn.
Y ijtunaꞌṉ yaꞌiṉom muꞌc jicø lugajromo.
Entonces vøti pøn poꞌcsquecyaju.
Ijtunaꞌṉ como mosay mil pøn.
Y Jesusis pyøc paṉ y ñøjay Dios yøscøtoya,
vyeꞌndziꞌyaj paṉ ñøtuṉdøvø y jeꞌis vyeꞌnayaj todo lo que poꞌcsyajuse,
y jetseti vyeꞌñayajqueꞌt coque,
chiꞌyaj tumdum pøn cuꞌtastasneyajpaꞌcseꞌṉomo.
Cuando cuꞌtyaj tasemøtaꞌm,
Jesusis ñøjayaj ñøtuṉdøvø:
―Piṉdamø mi ṉguꞌtzacataꞌm vaꞌcø jana tocoy ni jujche.
Por eso piṉaṉdøꞌpyaju cyuꞌtzacyajupø y macvøstøjcay cøvaca piṉyaj paṉ cebadapø sobratzøjcupø cuando cuꞌtyajujcam.
Entonces cuando pøꞌnis isaju milagoꞌajcuy Jesusis chøjcupø,
nømyaju:
―Viyuṉsye yøṉete jicø tzaꞌmaṉvajcopyapø nøm ndø ⁿjoꞌctamupø vaꞌcø min nascøsi.
Pero Jesusis cyønøctøyøyu que maṉbanaꞌṉ miñaje vøti pøn vaꞌcø yac aṉguiꞌmyajø y por eso tzuꞌṉ tyumgøꞌy maṉ cotzøjcøsi vaꞌcø jana yac aṉguiꞌmyajø.